CENTEL เตรียมเจรจาซื้อกิจการในตปท.-เล็งปรับเพิ่มเป้ารายได้ปีนี้จาก 2 หมื่นลบ.
CENTEL เล็งปรับเพิ่มเป้ารายได้ปีนี้จาก 2 หมื่นลบ.ในช่วง H2/58 เผยอยู่ระหว่างรอเซ็นสัญญากับพันธมิตรท้องถิ่นในประเทศพม่าเพื่อเข้าไปบริหารโรงแรม พร้อมวางงบลงทุนรวม 5 ปี (58-62) จำนวน 26,000 ล้านบาท
20 พ.ค. 2558

นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรม เซ็นทรัลพลาซา จำกัด (มหาชน) หรือ CENTEL เปิดเผยว่า บริษัทเตรียมปรับเพิ่มเป้าหมายรายได้ในช่วงครึ่งปีหลังนี้ จากเดิมคาดว่ารายได้จะเติบโตได้ราว 2 หมื่นล้านบาท เป็นผลจากผลประกอบการในไตรมาส 1/58 รายได้และกำไรเติบโตสูงขึ้น 11.5% และ 65% ตามลำดับ เมื่อเทียบกับช่วงเดียวกันกับปีก่อน ขณะที่มองแนวโน้มไตรมาส 2/58 ก็น่าจะเติบโตต่อเนื่อง ซึ่งเฉลี่ยทั้งปีก็น่าจะมีอัตราการเข้าพักมากกว่า 80% ได้
นอกจากนี้ บริษัทอยู่ระหว่างรอเซ็นสัญญากับพันธมิตรท้องถิ่นในประเทศพม่าเพื่อเข้าไปบริหารโรงแรม ซึ่งคาดว่าหลังจากเซ็นสัญญาแล้วเสร็จจะใช้เวลาในการก่อสร้างประมาณ 2 ปี โดยปัจจุบันบริษัทฯเข้าไปบริหารโรมแรมแล้วจำนวน 69 แห่ง คาดว่าปีนี้จะมีรายได้จากการบริหารโรงแรม 270 ล้านบาท จากปีก่อนอยู่ที่ 220 ล้านบาท
สำหรับธุรกิจอาหาร บริษัทฯก็อยู่ระหว่างเจรจาเพื่อเข้าซื้อกิจการธุรกิจอาหารในประเทศ ซึ่งมีขนาดประมาณ 400-600 ล้านบาท ประกอบกับอยู่ระหว่างการเจรจากับพันธมิตรในต่างประเทศ เพื่อขยายสาขาเข้ามาในประเทศไทย ซึ่งบริษัทฯคาดหวังจะเป็นในลักษณะของการร่วมลงทุน (Joint Venture) หรือ แฟรนไชส์ คาดว่าน่าจะเห็นควาดชัดเจนได้ภายในปี 59
ทั้งนี้ บริษัทได้วางงบลงทุนรวม 5 ปี (58-62) จำนวน 26,000 ล้านบาท แบ่งเป็นใช้ในธุรกิจโรงแรม จำนวน 19,000 ล้านบาท แบ่งเป็น 8,000 ล้านบาท สร้างโรงแรมเพิ่มอีก 2 แห่ง ในมัลดีฟ จากปัจจุบันมีอยู่แล้ว 2 แห่ง คาดว่าจะเริ่มก่อสร้างได้ในปี 59 รวมถึงใช้ลงทุนปรับปรุงโรงแรมเดิมที่มีอยู่อีกจำนวน 4,000 ล้านบาท และเพิ่มจำนวนห้องพักของโรงแรมในประเทศที่ หัวหิน พัทยา และภูเก็ต จะใช้เงินลงทุนประมาณ 7,000 ล้านบาท